DA Den Europæiske Unions Tidende C 52/23

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 52/15)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»POULET DE L'ARDECHE«/»CHAPON DE L'ARDECHE«

EU-nr.: FR-PGI-0005-01296 — 29.12.2014

BOB ( ) BGB ( X )

1. Betegnelse(r)

»Poulet de l'Ardèche«/»Chapon de l'Ardèche«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagtebiprodukter), ferskt

3.2. Beskrivelse af produktet med betegnelsen i punkt 1

»Poulet de l'Ardèche«/»Chapon de l'Ardèche« er kyllinger og kapuner af arten Gallus gallus, og de opdrættes i fri luft.

»Poulet de l'Ardèche«/»Chapon de l'Ardèche« er af frilandsherkomst, og de vokser langsomt. »Poulet de l'Ardèche« bliver sendt til slagtning, når de er mindst 81 dage gamle, og »Chapon de l'Ardèche«, når de er mindst 150 dage gamle.

Organoleptiske egenskaber: Kødet fra »Poulet de l'Ardèche«/»Chapon de l'Ardèche« er fast med en lille mængde fedt, smagen er intens, og kødet har en mørk farve. Skindet og fødderne er enten hvide eller gule, alt efter afstamningen.

Krav til præsentation:

— Hele slagtekroppe markedsføres kun under kategori A.

— I overensstemmelse med traditionen præsenteres de slagtekroppe, der sælges hele, med mellemfodsbenene bøjet ind i fuglens brystkasse under brystbenet.

— Hvis fuglen skæres ud, skal dette udelukkende foregå med håndkraft, og stykkerne skal overholde kravene om præsentation under kategori A.

Præsentationsformer:

— Renset (minimumsvægt på 1,3 kg for kyllinger og 2,9 kg for kapuner).

— Klar til tilberedning (minimumsvægten for slagtekroppe uden indvolde med mellemfodsben er 1,030 kg for kyllinger og 2,530 kg for kapuner).

— Udskåret.

Kødet præsenteres ferskt eller frosset.

3.3. Foder (kun for produkter af animalsk oprindelse) og råvarer (kun for forarbejdede produkter)

»Poulet de l'Ardèche«/»Chapon de l'Ardèche« opdrættes i fri luft med fri adgang til områder med spredt træbevoksning og med en naturlig forekomst af fint hårdt grus fra de er 42 dage gamle.

Korn udgør størstedelen af dyrenes foder:

— I den første fase fra dag 1 til dag 28 maksimum: Mindst 50 % korn

— I opfedningsfasen fra og med dag 29 til slagtningen: Den afvejede gennemsnitsprocent af korn og kornprodukter i opfedningsfasen ligger på 80 % eller derover. Denne periode omfatter vækstfasen og færdigbehandlingsfasen.

Produkterne, der er udvundet af korn, udgør højst 15 % af den samlede mængde korn og produkter udvundet af korn.

Foderet til »Poulet de l'Ardèche«/»Chapon de l'Ardèche« består 100 % af vegetabilske produkter, mineraler og vitaminer. Det indeholder mindst 2 korntyper. Foderets samlede fedtindhold overstiger ikke 6 %. Foderet er renset for alle medicinske stoffer, herunder coccidiostatica. Det er udelukkende stoffer, der regulerer tarmfloraen, der er tilladt.

3.4. Specifikke etaper af produktionen, som skal finde sted i det afgrænsede geografiske område

Opdræt af »Poulet de l'Ardèche«/»Chapon de l'Ardèche« finder sted i det afgrænsede geografiske område. Opdrætningsperioden løber fra den dag, kyllingerne sendes til opdræt til den dag, fjerkræet bliver slagtet.

3.5. Særlige bestemmelser for udskæring, rivning, emballering osv. af det produkt, som betegnelsen henviser til

Afstanden mellem opdrætningsstedet og slagteriet skal være mindre end 100 km, eller sagt på en anden måde skal transporttiden fra opdrætningsstedet til slagteriet være mindre end 3 timer. Udskæring af slagtekroppene foretages udelukkende med håndkraft. De fugle, der sælges hele, præsenteres med mellemfodsben.

3.6. Særlige regler for mærkning af det produkt, som betegnelsen henviser til

Ud over de obligatoriske punkter i lovgivningen om mærkning af fjerkræ indeholder etiketten følgende:

— Betegnelsen »Poulet de l'Ardèche« eller/»Chapon de l'Ardèche«

— Den Europæiske Unions BOB-symbol

— Specifikation af slagteriet med en særlig etiket (et EØF-stempel) eller på pris- eller vægtetiketten ved siden af informationsetiketten.

4. Kort angivelse af det geografiske områdes afgrænsning

Det geografiske område for opdræt af »Poulet de l'Ardèche«/»Chapon de l'Ardèche« dækker bjergmassivet i Ardèche (Vivarais-bjergene) i den midt-østlige del af Massif Central. Det geografiske område omfatter følgende kantoner:

Departementet Ardèche (07):

Alle kommunerne i kantonerne: Annonay, Annonay Nord, Annonay Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais, La Voulte-sur-Rhône. Kantonen Aubenas: Kommunerne Aubenas, Mercuer, og Saint-Didier-sous-Aubenas. Kantonen Thueyts: Kommunerne Astet, Barnas, Chirols, Lalevade-d'Ardèche, Mayres, Meyras, Pont-de-Labeaume, Prades, og Thueyts. Kantonen Villeneuve-de-Berg: Kommunerne Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron og Saint-Pons.

Departementet Loire (42):

Alle kommunerne i kantonerne: Bourg-Argental, Pélussin, Saint-Chamond, Saint-Chamond Sud, Saint-Genest-Malifaux. Kantonen Grand-Croix: Kommunerne Doizieux, Farnay, La Grand-Croix, L'Horme, Lorette, Saint-Paul-en-Jarez og La Terrasse-sur-Dorlay. Kantonen Rive-de-Gier: Kommunerne Châteauneuf, Pavezin, Rive-de-Gier og Sainte-Croix-en-Jarez.

Departementet La Haute-Loire (43):

Alle kommunerne i kantonerne: Aurec-sur-Loire, Fay-sur-Lignon, Le-Monastier-sur-Gazeille, Monistrol-sur-Loire, Montfaucon-en-Velay, Le-Puy-en-Velay Est, Le-Puy-en-Velay Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence, Yssingeaux. Kantonen Bas-en-Basset: Kommunerne Bas-en-Basset og Malvalette. Kantonen Le-Puy-en-Velay Nord: Kommunerne Chaspinhac, Malrevers og Le Monteil.

Kantonen Retournac: Kommunen Retournac. Kantonen Saint-Paulien: Kommunerne Lavoûte-sur-Loire og Saint-Vincent. Kantonen Solignac-sur-Loire: Kommunerne Le Brignon, Cussac-sur-Loire, Solignac-sur-Loire. Kantonen Vorey: Kommunerne Beaulieu, Chamalières-sur-Loire, Mézères, Rosières, Vorey.

5. Tilknytning til det geografiske område

Det geografiske områdes egenart

Det geografiske område for opdræt af »Poulet de l'Ardèche«/»Chapon de l'Ardèche« omfatter Vivarais-bjergmassivet, der hovedsagelig dækker Ardèche, men som også grænser op til den østlige del af Haute-Loire og Sud de la Loire. En af områdets egenskaber er, at det består af kommuner, der udelukkende ligger i bjergområder eller ved foden af bjerge, hvilket medfører vanskeligheder, der er forbundet med højden, skråningerne og/eller klimaet, og dette begrænser i høj grad mulighederne for at udnytte jordene, hvor der foregår omfattende landbrugsaktiviteter.

Klimaet i det geografiske område er et gennemsnit af bjerg- og kontinentalklima med stærkt varierende årstider med store temperaturforskelle, meget korte forår og efterår og kraftige vinde.

Det geografiske område er desuden karakteriseret ved en jordbund, der består af gamle eruptive klipper, granit og skifer. Fælles for disse klipper er, at de er hårde og flækker let, hvilket gør, at jorden, hvor fjerkræet går, er dækket af mange småsten.

Denne form for lokal fjerkræavl blev indført i det nordlige Ardèche i 1960'erne, og i 1980'erne blev der tale om en reel branche, da landmændene dannede fagforeningen »Syndicat de Défense des Volailles Fermières de l'Ardèche« i 1985.

Udviklingen af produktionen af »Poulet de l'Ardèche«/»Chapon de l'Ardèche«, der opdrættes i fri luft, samt udarbejdelsen af kvalitative varebeskrivelser blev gennemført under naturlige miljømæssige betingelser, der ikke var gavnlige for kulturer eller intensiv avl, små familielandbrug på gennemsnitligt 35 hektarer med flere aktiviteter inden for dyrkning og avl (dyreavl, havebrug, dyrkning af bær og linser) samt jorder af begrænset størrelse.

For at bevare de traditionelle egenskaber ved denne form for fjerkræavl benyttede opdrætterne sig af en ekstensiv produktionsmåde og frilandsopdræt af fjerkræet. Derfor er antallet af dyr begrænset både i bygningerne og på udendørsområderne. Foderet til dyrene består i vidt omfang af korn, hvilket er i overensstemmelse med traditionel praksis blandt opdrætterne fra Ardèche, der havde for vane at supplere det korn, der voksede på dyrenes område, med dyrket korn fra deres få marker med frugtbar jord.

Fjerkræet har ligeledes fri adgang til et udendørsområde, hvilket gør det muligt for dem at opfylde deres behov for motion og forsyner dem med et fodertilskud bestående af urter og insekter. For at gøre det muligt for fjerkræet at udnytte udendørsområderne, der både er kuperede og bliver udsat for risici forbundet med det lokale klima, har opdrætterne forpligtet sig til at plante adskillige træer (mindst 30 træer af lokal art pr. 400 m2 bygninger) både for at tilskynde dyrene til at opholde sig udendørs og bevæge sig og for at beskytte dem mod sol og vind.

Opdrætterne har ligeledes valgt dyreracer, der er tilpasset de naturlige forhold: De er lidet påvirkelige mobile frilandsdyr, og de er tilpasset forholdene i områderne. Disse arter vokser ligeledes langsomt, hvilket gør det muligt at slagte dyrene i en alder, der er højere end gennemsnittet.

Opdrætterne undgår, at dyrene bliver stressede, ved at gennemføre opdrættet i et stræk og ved at sikre, at transporttiden til slagteriet er begrænset.

Produktets egenart

»Poulet de l'Ardèche«/»Chapon de l'Ardèche« opdrættes i fri luft.

De organoleptiske tests, der er foretaget af produkterne, har gjort det muligt at påvise følgende egenskaber hos »Poulet de l'Ardèche«/»Chapon de l'Ardèche«, der adskiller dem fra tilsvarende produkter på markedet:

— Deres kød er fastere, både de hvide muskler (fileterne) og de røde lår.

— Kødet er mindre fedtholdigt, og smagen er mere intens, og kødets farve er mørkere.

Udskæringen af kødstykkerne foregår udelukkende ved hjælp af håndkraft. Når fuglene sælges hele, præsenteres »Poulet de l'Ardèche«/»Chapon de l'Ardèche« med mellemfodsbenet bøjet op under brystbenet.

Årsagssammenhæng

Årsagssammenhængen mellem det geografiske område og »Poulet de l'Ardèche«/»Chapon de l'Ardèche« bygger både på produktets omdømme og den know-how, der findes hos opdrætterne.

For at bevare fjerkræopdrættets naturlige egenskaber har opdrætterne valgt at anvende en frilandsbaseret produktionsmetode — dyrene opdrættes i fri luft, deres antal er begrænset, de slagtes sent, og de går i udendørsområder.

Frilandsarterne, der vokser langsomt, foder, der for en stor del består af korn, samt brug af kuperede områder, der er rige på naturressourcer, gør det muligt at frembringe fjerkræ med en smagskvalitet, der er bredt anerkendt, især for det faste kød og den intense smag. Den store mængde korn i foderet er vigtig for fedtdepoterne mellem musklerne og således for kødets karakteristiske smag.

Det kuperede terræn, hvor dyrene går, fremmer udviklingen af særligt stærke muskler, særligt på lårene, og det begrænser fedtindholdet, hvilket giver kødet af »Poulet de l'Ardèche«/»Chapon de l'Ardèche« dets fedtfattige karakter.

Det faktum at »Poulet de l'Ardèche«/»Chapon de l'Ardèche« bliver slagtet senere end gennemsnittet gør, at kødet opnår en stærkere farve og en mere intens smag.

Dyrenes stressniveau før slagtningen er begrænset, og dette sikrer, at slagtekroppenes kvalitet bevares hele vejen igennem. Dette skyldes ligeledes udskæringen med håndkraft og den traditionelle præsentation af de hele fugle.

»Poulet de l'Ardèche«/»Chapon de l'Ardèche«'s gode omdømme skyldes dels den traditionelle opdrætsmetode og de organoleptiske egenskaber. Dette omdømme blev styrket i 80'erne, hvor branchen udviklede sig (omkring 100 opdrættere og mere end 150 bygninger), samt af en stigning i salget i den sydøstlige del af Frankrig og andre steder. Det viser sig især ved, at produktet har vundet adskillige priser. Det er blevet tildelt adskillige medaljer ved landbrugsudstillingen: En sølvmedalje i 1993, en bronzemedalje i 1996 og en sølvmedalje i 1997. »Poulet de l'Ardèche« eller »Chapon de l'Ardèche« serveres af fremtrædende kokke og præsenteres i tv-udsendelser og turistguider, hvor de er at finde på gastronomiske menuer fra Ardèche under smagsfyldte retter: Kyllingebryst fra Ardèche med krebs, »Chapon de L'Ardèche« med to forskellige saucer (morkel og vin jaune). Denne succes skyldes bl.a. opdrætternes store engagement på salgsstederne, hvor de forklarer deres produktionsmetode og de opskrifter, der er forbundet med deres produkt.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

https://www.inao.gouv.fr/fichier/CDCPouletChapondelArdeche.pdf

(1) EUT L 343 af 14.12.2012, s. 1.